Diari Oficial de la Generalitat Valenciana


Sumari del DOGV 8224, del 31-01-2018 (2018/631)

RESOLUCIÓ de 23 de gener de 2018, del director general de Relacions amb les Corts, per la qual es publica el conveni entre la Generalitat, a través de la Conselleria de Sanitat Universal i Salut Pública, i l'Ajuntament de Xàtiva per a la prestació d'assistència sanitària ambulatòria.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8224

Data del DOGV
:   31-01-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/631


Data del document
:   23-01-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria de Sanitat Universal i Salut Pública
    * Xàtiva
    * transport de malalts

RESOLUCIÓ de 23 de gener de 2018, del director general de Relacions amb les Corts, per la qual es publica el conveni entre la Generalitat, a través de la Conselleria de Sanitat Universal i Salut Pública, i l'Ajuntament de Xàtiva per a la prestació d'assistència sanitària ambulatòria. [2018/631]  
La Generalitat, a través de la Conselleria de Sanitat Universal i Salut Pública, i l'Ajuntament de Xàtiva han subscrit, prèvia tramitació reglamentària, el dia 4 de gener de 2018, el conveni per a la prestació d'assistència sanitària ambulatòria, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 19 de gener de 2018 i número 39/2018, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 23 de gener de 2018.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria de Sanitat Universal i Salut Pública, i l'Ajuntament de Xàtiva, per a la prestació d'assistència sanitària ambulatòria  
  
  
València, 4 de gener de 2018  
  
Reunits  
D'una part, Carmen Montón Giménez, consellera de Sanitat Universal i Salut Pública, en representació de la Generalitat, nomenada pel Decret 8/2015, de 29 de juny, del president de la Generalitat, pel qual es nomenen vicepresidenta, consellers, secretària i portaveu del Consell; d'acord amb el que disposen els articles 17.f i 28.g de la Llei 5/1983, de 30 de desembre, de la Generalitat, del Consell; en virtut del que estableix l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el registre d'aquests, i especialment facultada per a la subscripció d'aquest conveni de col·laboració per l'acord del Consell de data 29 de desembre de 2017.  
I d'una altra, el senyor Roger Cerdá Boluda, alcalde de l'Ajuntament de Xàtiva, amb CIF N79836216C, en nom i representació d'aquest, i en virtut de les competències atribuïdes per l'article 21 de la Llei 7/1985, de 2 d'abril, Reguladora de les Bases de Règim Local, i per la resta de disposicions concordants d'aplicació.  
  
  
Exposen  
  
L'article 54.1 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, modificada per la Llei orgànica 1/2006, de 10 d'abril, atribueix a la Generalitat l'organització, administració i gestió de totes les institucions sanitàries públiques dins del territori de la Comunitat Valenciana.  
L'article 7 de la Llei 10/2014, de 29 de desembre, de salut de la Comunitat Valenciana, configura el sistema valencià de salut i n'encomana la gestió a la conselleria competent en matèria de sanitat, i estableix que és el conjunt de tots els centres, serveis i establiments de la Comunitat Valenciana adreçats a fer efectiu el dret a la salut.  
  
Per altra banda, la Llei 7/1985, de 2 d'abril, reguladora de les bases del règim local, i el Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, preveuen la subscripció de convenis entre distintes administracions per a millorar l'eficiència de la gestió pública, eliminar duplicitats administratives i complir la legislació d'estabilitat pressupostària i sostenibilitat financera.  
  
Finalment, l'article 111 de la Llei 8/2010, de 23 de juny, de la Generalitat, de règim local de la Comunitat Valenciana, estableix que les entitats locals de la Comunitat Valenciana podran cooperar entre si o amb l'Administració de l'Estat o de la comunitat autònoma mitjançant convenis o acords que tinguen com a finalitat l'execució en comú d'obres, la prestació de serveis comuns o la utilització conjunta de béns o instal·lacions.  
La conselleria amb competències en matèria de sanitat desenvolupa un model d'atenció primària que pretén acostar els serveis de salut a la població i millorar l'atenció que es presta des d'aquest nivell augmentant-ne la qualitat. Per això, per a complementar el nivell de prestació de serveis i acostar l'atenció sanitària a la totalitat de la població de la zona bàsica, es fa necessari dur a terme la prestació d'assistència sanitària ambulatòria per mitjà d'una actuació conjunta de col·laboració entre el corresponent Ajuntament i la Conselleria de Sanitat Universal i Salut Pública.  
Aquest conveni es regeix pel que estableix el Decret 176/2014, de 10 d'octubre, del Consell, que regula els convenis que subscriga la Generalitat i el registre d'aquests, així com pel que estableix la normativa indicada anteriorment.  
Aquest conveni serà objecte de publicitat activa de conformitat amb el que estableix la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana. Així mateix, es publicarà en el Diari Oficial de la Generalitat Valenciana (DOGV), tal com exigeix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana.  
En conseqüència, ambdues institucions acorden formalitzar aquest conveni segons les següents  
  
Clàusules  
  
Primera. Objecte del conveni  
L'objecte d'aquest conveni consisteix a establir la cooperació entre ambdues administracions en el manteniment del Consultori Auxiliar de la Seu, a la població de Xàtiva, per a la prestació d'assistència sanitària en règim ambulatori a les persones assegurades del Sistema Nacional de Salut i a les que tinguen reconeguda la cobertura sanitària pública a la Comunitat Valenciana, per part de personal dependent de la Conselleria amb competències en matèria de sanitat.  
  
Segona. Obligacions de les parts  
L'Ajuntament de Xàtiva, que al seu dia ja va cedir a la Conselleria amb competències en matèria de sanitat l'ús del local de la seua propietat, ubicat a Plaça de la Seu, 2, per a la prestació de l'assistència sanitària, continuarà, com fins ara, fent-se càrrec del manteniment del centre i sufragant les despeses de funcionament (electricitat, aigua, neteja) i de conservació del local, així com les corresponents al personal dependent de l'Ajuntament.  
Per a això habilitarà anualment en els pressupostos municipals el crèdit necessari.  
La conselleria amb competències en matèria de sanitat pagarà a l'Ajuntament esmentat la quantitat total de 55.044 euros, segons la següent distribució d'anualitats:  
  
Anualitat 2018 2019 2020 Total  
Import - 18.348 18.348 18.348 55.044  
  
  
Aquesta aportació s'imputarà al capítol II dels Pressupostos de la Generalitat per a cada un dels exercicis esmentats, amb càrrec al programa pressupostari 412.22, Assistència sanitària, centre de gestió 40.90.41.3891, i quedarà condicionada a l'existència de crèdit adequat i suficient en el corresponent pressupost.  
L'equipament i la dotació de material sanitari necessari per a la prestació del servei correspondrà a la conselleria amb competències en matèria de sanitat, sense que formen part de l'objecte d'aquest conveni.  
  
Tercera. Modalitat de pagament  
El lliurament del crèdit reservat per a aquest conveni s'efectuarà per parts iguals en pagaments trimestrals.  
Per pagar la quantitat prevista en la clàusula segona d'aquest conveni, l'Ajuntament presentarà un certificat de qui n'ocupe la Intervenció o la secretaria de la Intervenció en què conste la quantitat total que ha pagat aquell en el corresponent trimestre per a fer front a les despeses de conservació i funcionament del centre.  
Abans del pagament, la direcció del departament de salut corresponent haurà de certificar la conformitat amb la prestació realitzada per l'Ajuntament.  
  
Quarta. Efectes i vigència  
El conveni produirà efectes des del dia 1 de gener de 2018 i vigirà fins al 31 de desembre de 2020.  
  
Cinquena. Inspecció i control  
Els serveis d'inspecció de la conselleria amb competències en matèria de sanitat exerciran la funció inspectora respecte al funcionament i l'activitat assistencial realitzada en el centre sanitari.  
  
Sisena. Òrgan mixt de seguiment i control  
D'acord amb el que preveu l'article 9 del Decret 176/2014, de 10 d'octubre, del Consell, pel qual es regulen els convenis que subscriguen la Generalitat i el Registre d'aquests, es crearà un òrgan mixt de seguiment i control del conveni.  
Aquest òrgan mixt de seguiment i control estarà integrat per dues persones en representació de la conselleria amb competències en matèria de sanitat, designades per la persona titular de la direcció general amb competències en matèria d'assistència sanitària, i dues persones en representació del consistori designades per la persona titular d'aquest. Entre les seues funcions estan les establides en els apartats 1 i 2 de l'article 9 del Decret 176/2014. En la designació dels representants en aquest òrgan es procurarà la presència equilibrada de dones i homes, en aplicació d'allò que s'ha stablit en el II Pla d'igualtat de dones i homes de l'Administració de la Generalitat, aprovat per l- Acord de 10 de març de 2017, del Consell.  
La Comissió es reunirà sempre que ho considere necessari una de les parts i amb la convocatòria prèvia.  
S'emetrà un informe o valoració final sobre el grau de compliment dels objectius consignats en el conveni subscrit. Aquest informe, junt amb les actes i acords que s'emeten en el desplegament i execució de les funcions de la comissió, hauran de remetre's a la direcció general amb competències en matèria d'assistència sanitària i a l'alcaldia de l'Ajuntament.  
  
Setena. Resolució i Causes d'extinció  
Seran causes d'extinció d'aquest conveni la finalització del termini de vigència i, a més:  
a) L'obertura d'un centre de salut o d'un consultori de titularitat de la conselleria amb competències en matèria de sanitat, o la cessió del consultori municipal a la conselleria amb competències en matèria de sanitat en la localitat objecte de conveni, i el conveni es considerarà resolt automàticament en la mateixa data de la posada en marxa de l'esmentat Centre de Salut o consultori, o des de la data en què s'efectue la cessió. En els dos primers casos, la Conselleria es farà càrrec del trasllat del personal i dels efectes a les noves dependències.  
b) L'acord mutu de les parts i l'incompliment manifest de les obligacions assumides per qualsevol de les parts. En aquests casos, la Conselleria garantirà la cobertura sanitària a la població afectada, sense interrupció.  
  
Huitena. Naturalesa i jurisdicció competent  
Aquest conveni de col·laboració té naturalesa administrativa, i és l'ordre jurisdiccional contenciós administratiu el competent per a conéixer totes les qüestions litigioses que puguen sorgir quant a la seua interpretació, validesa, eficàcia o compliment.  
I, com prova de conformitat amb totes les clàusules anteriors, signen aquest document per triplicat, al lloc i en la la data indicats en l'encapçalament,  
  
La consellera de Sanitat Universal I Salut Pública: Carmen Montón Giménez.  
L'alcalde de l'ajuntament de Xàtiva: Roger Cerdá Boluda.